
נוסח לא מתוקן

מושב רביעי

פרוטוקול מס'
מישיבת ועדת הכספים

יום שלישי, ה' בכסלו התשס"ו (6 בדצמבר 2005), שעה 9:45

סדר היום: 1. צו היטלי סחר (היטל בטחה של יבוא להגנה על הייצור המקומי)(הוראת שעה)(מס' 2), התשס"ג-2003 (תיקון), בתשס"ה-2005 (יבוא שמנים – מכתב מ-21.11.05)

נכחו:
חברי הוועדה:

יעקב ליצמן – היו"ר

יולי אדלשטיין

חיים אורון

בנימין אלון

גלעד ארדן

דניאל בנלולו

נסים דהן

רשף חן

יגאל יאסינוב

יצחק כהן

משולם נהרי

לאה נס

איוב קרא

יולי תמיר

מוזמנים:
עו"ד צביה דורי – משרד התעשייה, המסחר והתעסוקה

דורון קימלוב – חברת תומר יבוא ושיווק

עוז חיים – איגוד לשכות המסחר

חיים פינק – בעלי חברת שמן תעשיות

יועצת כלכלית:  סמדר אלחנני

מנהל הוועדה: טמיר כהן
רשמת פלרמנטרית: יפה קרינצה

1. צו היטלי סחר (היטל בטחה של יבוא להגנה על הייצור המקומי)(הוראת שעה)(מס' 2), התשס"ג-2003 (תיקון), בתשס"ה-2005 (יבוא שמנים – מכתב מ-21.11.05)

היו"ר יעקב ליצמן:


בוקר טוב אנחנו עוברים לנושא צו הטלי סחר (היטל בטחה של יבוא להגנה על הייצור המקומי)(הוראת שעה)(מס' 2), התשס"ג-2003 (תיקון), התשס"ה-2005 (יבוא שמנים – מכתב מ-21.11.05).

צביה דורי:

אנחנו מבקשים להאריך את ההיטל הקודם לשנתיים נוספות. 

היו"ר יעקב ליצמן:


למה לא חמש שנים?

צביה דורי:

הצו המקורי היה לשנתיים וזה מוארך, ולכן זה לעוד שנתיים. אנחנו עושים את זה כל הזמן.

נסים דהן:



מה הנתונים הכלכליים שמצדיקים את הצו? למה צריך להגן? כמה הפער?

היו"ר יעקב ליצמן:


האם תעשיית השמן בארץ רווחית?

נסים דהן:



אם זה היה רווחי לא היה צורך בצו, לכן ביקשתי נתונים כלכליים.

צביה דורי:

הייצור של שמן הוא עם ערך מוסף מאוד נמוך יחסית, משום שחומר הגלם מהווה בין 85% ל-90% ממשקל השמן, ופולי הסויה מיובאים. מייבאים פולי סויה שמהם מייצרים גם שמנים וגם כוספאות. כלומר, יש להם מרווח מאוד קטן כדי להרוויח, ולכן נושא ההיטל כל כך קריטי, כי בלי היטל הם לא יוכלו להחזיק מעמד.

היו"ר יעקב ליצמן:


היות שכל כך שכנעת אותי, אז למה רק שנתיים? למה לא לבסס את זה יותר זמן? דברים כאלה אנחנו בדרך כלל מאשרים ליותר זמן, למה לשגע אותנו כל פעם?

צביה דורי:

אתה צודק, פנינו לפני שבוע במכתב לאגף המכס להפוך את זה למכס. ברגע שזה הופך להיות מכס לא צריכים לחזור לכאן בכלל. 

נסים דהן:



ואז אתם נתקלים בהסכמים הבין-לאומיים.

היו"ר יעקב ליצמן:


אתם רוצים להוריד להסיר את זה מכם ולהעביר את זה למכס, ואז הם יגיעו כל פעם כדי להוריד מכס.

נסים דהן:



אי אפשר להטיל מכס, יש הסכמים בין-לאומיים.

צביה דורי:

ההסכמים הבין-לאומיים לא כוללים מוצרים חקלאיים. אם זה היה מנוגד להסכמים הבין-לאומיים לא היו מתקנים את זה. כתב את זה מנכ"ל סחר החוץ אצלנו, שהוא מכיר את כל ההסכמים הבין-לאומיים.

היו"ר יעקב ליצמן:


לשכות המסחר, אני רוצה לשמוע מה ההתנגדות שלכם. אתם בעד יבוא, זה ברור, אבל אני מדבר לגבי שמן.

עוז חיים:


אנחנו גם בעד הייצור המקומי וגם בעד התעשייה. 

היו"ר יעקב ליצמן:


בדרך כלל איגוד לשכות המסחר מגן על היבוא. מסחר זה לא ייצור מקומי, לכן אתה מגן על היבוא ואני מבין את זה, גם זה כסף, גם זה מכניס למדינה. 

נסים דהן:



בלי ההיטל, יש סכנה לקיום התעשייה בארץ? כמה עובדים יש שם?

צביה דורי:

נכון, זה תלוי אם לוקחים עובדים ישירים או עקיפים.

קריאה:

600 עובדים.

נסים דהן:



600 עובדים שיכולים להיות בסכנה.

היו"ר יעקב ליצמן:


איפה המפעלים?

צביה דורי:

אחד בחיפה, אחד בעכו ואחד בדרום.

היו"ר יעקב ליצמן:


תודה. איגוד המסחר, בבקשה. 

עוז חיים:

לשכת המסחר היא גם בעד התוצרת המקומית, היא בעד המסחר אבל בתחרות הוגנת. אנחנו רואים שמאז החשיפה ליבוא, על מנת להביא את התעשייה המקומית להתייעלות הוראת השעה הזאת הפכה להיות הוראת קבע.

היו"ר יעקב ליצמן:


אז מה אתה רוצה, שייפלו? יש 600 עובדים ישירים, וזה יכול לגרום לנזק לעוד יותר עובדים.

נסים דהן:



מה עלות ההיטל הזה לצרכן?

חיים פינק:

זה בין 4.5% ל-7%.

נסים דהן:



כמה זה בשקלים?

חיים פינק:

זה אגורות, לא שקלים. זה כ-20 אגורות לליטר. בשוק האירופי, שהוא פתוח, יש היטלים על יבוא של סויה וזה בגלל השימוש של כל השוק העולמי.

עוז חיים:

השמן הוא מוצר בסיסי לכל השכבות החלשות, הוא גם מהווה מוצר גלם לתעשייה המקומית במוצרים נלווים. השארת ההיטל הזה משאירה את המחירים ברמה גבוהה של כלל המוצרים, ובסופו של דבר מי שמממן את זה אלה כמובן הצרכנים.

היו"ר יעקב ליצמן:


בכמה?

נסים דהן:



15 אגורות אמרו לנו. מכל בקבוק כזה, כמה המסים?

חיים פינק:

15 אגורות מתוך 4.5 או 5 שקלים שהם המחיר לבקבוק. התנודות במחירי הסויה במהלך השנה משפיעות הרבה יותר מאותן 15 אגורות. הדברים מושפעים מהשוק העולמי.

צביה דורי:

יש יבואני שמנים ויש יבואני כוספאות. יבואני הכוספאות בזמנו הגישו נגדנו תביעה. 

היו"ר יעקב ליצמן:


אבל יש הבדל בהיטל.

צביה דורי:

נכון, זה 4.5% על כוספאות ו-4% על שמנים. צלצל אליי היום בבוקר המנכ"ל של שומרי בר, שהוא היבואן העיקרי של כוספאות, ואמר לי שהוא לא מתנגד. להיפך, הוא מעדיף שזה יישאר ככה כדי לא לעורר את כל המהומה מסביב לזה.

היו"ר יעקב ליצמן:


אבל הוא לא באיגוד לשכות המסחר.

צביה דורי:

כנראה שלא, כי אין לו שום בעיה עם ההיטל. דבר שני, לפני שנתיים עשינו דיון מאוד יסודי, עשינו בדיקה כלכלית. המנכ"ל קרא לכל הצדדים ושמע אותם. אני חושבת שהגענו לאיזון נאות בין הצרכים של היבואנים ובין הצרכים של השוק המקומי. ההיטל היה פעם כמה עשרות אחוזים, הוא ירד וירד, ועכשיו הוא הגיע לרמה שאני חושבת שהיא מינימלית. 


לגבי הארכה לארבע שנים, יכול להיות שמשפטית אי אפשר להאריך ליותר משנתיים.

נסים דהן:



מתי נעשה בפעם האחרונה דיון שבודק את רמת המיסוי?

צביה דורי:

לפני שנתיים לקחנו רואה חשבון ובדקנו.

נסים דהן:



בינתיים אין מכשור חדש שיכול להוזיל עלויות ייצור? הרי כל הבעיה היא עלויות ייצור. 

חיים פינק:


תעשיית השמנים בארץ היא 100 מיליון שקלים. בשנה האחרונה היבוא, אחרי ההיטל, הוא יותר זול, בגלל שיש סבסוד ליצוא בארגנטינה, והוא יודע את זה.

עוז חיים:

וכשיש רווחיות גם ההיטל יורד? אתם מציגים רק הפסד.

חיים פינק:

אתם סתם נטפלים לדברים, שאתם יודעים שהם שקריים. 

היו"ר יעקב ליצמן:


אני מבקש לא לדבר בצורה כזאת. 

עוז חיים:

אי אפשר להציג שהתעשייה המקומית מפסידה. גם לפני שנתיים, כשישבנו פה, לא ניתחנו ניתוח מהותי את כל העבודה הכלכלית שנעשתה ואת הרווחיות של החברות המקומיות. לא יכול להיות שבאופן עקבי, אחת לשנתיים אנחנו באים לכאן ומשרד התמ"ת מציג את זה בצורה מאוד - - - 

היו"ר יעקב ליצמן:


אם אני לא טועה, זה היה פעם אחת לשנתיים ועכשיו זאת פעם שניה. רבותיי, אני מצביע. מי בעד צו היטלי סחר (היטל בטחה של יבוא להגנה על הייצור המקומי)(הוראת שעה)(מס' 2), התשס"ג-2003 (תיקון), התשס"ה-2005 (יבוא שמנים – מכתב מ-21.11.05)?

הצבעה

בעד – פה אחד

נגד – אין

אושר

היו"ר יעקב ליצמן:


תודה רבה, אושר פה אחד. 

הישיבה ננעלה בשעה 10:00.

